CELEX: 
Language: ro
Date: 2021-11-18 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) 2017/1938 al Parlamentului European și al Consiliului în ceea ce privește componența grupurilor de risc

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2017/1938 al Parlamentului European și al Consiliului din 25 octombrie 2017 privind măsurile de garantare a securității furnizării de gaze („regulamentul”)
                  1
                instituie un mecanism de siguranță a furnizării de gaze în Uniune care se bazează pe noțiunea de identificare și anticipare a riscurilor („abordare bazată pe riscuri”). Odată ce riscurile au fost identificate și evaluate la nivel regional și național, următoarea etapă pentru statele membre constă în luarea de măsuri preventive adecvate pentru a reduce probabilitatea apariției riscurilor, precum și în prevederea de măsuri de urgență care, în cazul unei întreruperi a furnizării de gaze, să permită reducerea la minimum sau eliminarea efectelor acestora. Aceste măsuri trebuie descrise în planurile naționale de acțiuni preventive și în planurile naționale de urgență („planurile naționale”).
            
            
               Cooperarea regională, în spiritul solidarității, este un principiu director al regulamentului. Evaluarea comună a riscurilor corelate, la nivel regional, face evaluarea riscurilor mai cuprinzătoare și mai precisă și asigură o mai bună pregătire a statelor membre pentru orice criză. În plus, într-o situație de urgență, o abordare coordonată și convenită în prealabil cu privire la securitatea aprovizionării asigură un răspuns coerent, optimizează resursele, sporește eficacitatea măsurilor și reduce riscul efectelor de propagare negative pe care măsurile pur naționale le-ar putea avea în statele membre învecinate.
            
            
               Pentru a structura pregătirea evaluărilor comune ale riscurilor și pentru a facilita cooperarea regională, anexa I la regulament a stabilit treisprezece grupuri de risc regionale, împărțite în patru categorii regionale: est, Marea Nordului, Africa de Nord și sud-est. Aceste grupuri de risc constituie baza unei cooperări regionale consolidate și permit ajungerea la un acord cu privire la măsurile transfrontaliere adecvate și eficace ale tuturor statelor membre în cauză în cadrul grupurilor de risc sau în afara acestora de-a lungul coridoarelor de furnizare de urgență.
            
            
               Grupurile de risc reflectă riscurile transnaționale majore la adresa securității furnizării de gaze în Uniune; compoziția lor se bazează pe principalele surse și rute de furnizare de gaze. Fiecare grup de risc include statele membre situate de-a lungul unui coridor care pot juca un rol strategic în cazul unei crize a furnizării de gaze. În temeiul articolului 3 alineatul (8) din regulament, Comisia este împuternicită să actualizeze componența grupurilor de risc pentru a reflecta evoluția principalelor riscuri transnaționale.
            
            
               Articolul 7 alineatul (2) din regulament impune statelor membre din cadrul fiecărui grup de risc să evalueze în comun toți factorii de risc relevanți, cum ar fi dezastrele naturale, riscurile tehnologice, comerciale, sociale, politice și de altă natură care ar putea duce la materializarea riscului transnațional major pentru securitatea furnizării pentru care a fost creat grupul de risc („evaluare comună a riscurilor”).
            
            
               Pentru a face posibilă cooperarea regională, articolul 7 alineatul (2) impune statelor membre să convină asupra unui mecanism de cooperare în cadrul fiecărui grup de risc. Acest mecanism trebuie dezvoltat într-un timp suficient pentru a permite efectuarea evaluării comune a riscurilor, precum și discutarea și convenirea asupra unor măsuri transfrontaliere adecvate și eficace, care vor necesita acordul fiecărui stat membru în cauză și care trebuie incluse în capitolele regionale ale planurilor naționale.
            
            
               Astfel cum se prevede la articolul 7 alineatul (1) din regulament, Rețeaua europeană a operatorilor de transport și de sistem de gaze naturale (ENTSOG) a efectuat, pentru prima dată în 2017, o simulare la nivelul Uniunii a scenariilor de întrerupere a furnizării de gaze și de perturbare a infrastructurii. Simularea a identificat și a evaluat coridoarele de furnizare de gaze în situații de urgență și a identificat statele membre care pot aborda riscurile identificate. Scenariile de întrerupere a furnizării de gaze și de perturbare a infrastructurii, precum și metodologia simulării au fost definite de ENTSOG în cooperare cu Grupul de coordonare pentru gaz („GCG”). 
            
            
               Prima simulare la nivelul Uniunii realizată de ENTSOG a luat în considerare infrastructurile de gaze care erau în funcțiune de-a lungul diferitelor coridoare de gaze la 1 octombrie 2017. Această primă simulare la nivelul Uniunii a scenariilor de întrerupere a furnizării de gaze și de perturbare a infrastructurii au reprezentat punctul de plecare pentru pregătirea primelor „evaluări comune ale riscurilor” din cadrul fiecărui grup de risc și a evaluărilor naționale ale riscurilor, care au fost finalizate de majoritatea statelor membre în 2019 și 2020. Aceste evaluări ale riscurilor, la rândul lor, au reprezentat baza pentru măsurile preventive și de urgență descrise în planurile naționale (finalizate, de asemenea, de majoritatea statelor membre în 2019 și 2020).
            
            
               În octombrie 2020, la cererea GCG, ENTSOG a elaborat un act adițional la simularea la nivelul Uniunii, pentru a lua în considerare impactul asupra securității furnizării al mai multor infrastructuri majore care au fost între timp puse în funcțiune în întreaga Uniune. Actul adițional a simulat din nou trei scenarii de întrerupere pentru a lua în considerare investițiile care fuseseră puse în funcțiune în 2019: „Baltic Connector”, care conectează Finlanda și Estonia, și noua capacitate de import de gaze din Rusia prin Turcia (TurkStream2) către Bulgaria.
            
            
               În temeiul regulamentului, ciclul „simulare / evaluări comune ale riscurilor / evaluări naționale ale riscurilor / planuri naționale” la nivelul Uniunii trebuie revizuit o dată la patru ani.
            
            
               Metodologia și ipotezele pentru simularea la nivelul Uniunii realizată de ENTSOG, care urmează să fie finalizată până în noiembrie 2021, rămân în mare măsură aceleași ca în cazul primei simulări. Cu toate acestea, pe baza experienței acumulate, simularea revizuită la nivelul Uniunii ia în considerare proiectele care se preconizează că vor fi puse în funcțiune în ianuarie 2023. În acest mod, simularea va reflecta cât mai mult posibil configurația efectivă a coridoarelor de gaze de urgență la momentul aplicării următoarelor planuri naționale (care se preconizează că vor fi instituite în vederea pregătirii pentru iarna 2023/2024). Alegerea proiectelor relevante se bazează pe datele tehnice transmise ENTSOG de către promotori în contextul pregătirii viitorului plan de dezvoltare a rețelei pe zece ani al ENTSOG (Ten Years Network Develop Plan - TYNDP)
                  2
               .
            
            
               Analiza noilor infrastructuri majore de gaze care au intrat în funcțiune începând cu 2017, precum și impactul preconizat al celor care vor fi puse în funcțiune în lunile următoare și până la sfârșitul lunii decembrie 2022, arată că sunt disponibile noi coridoare de furnizare de urgență, care ar putea avea un impact asupra fluxurilor de gaze de urgență. În același timp, noile interconexiuni extind lista statelor membre care pot contribui la soluționarea eventualelor disfuncționalități ale principalelor rute de furnizare de gaze. 
            
            
               În consecință, componența unor grupuri de risc, astfel cum sunt definite în anexa I la regulament, trebuie modificată pentru a reflecta rolul pe care alte state membre îl pot avea de-a lungul anumitor coridoare de furnizare și pentru a permite acestor țări să contribuie la evaluările comune ale riscurilor acestor grupuri de risc și la definirea comună a măsurilor regionale preventive și de urgență.
            
            
               Regatul Unit a încetat să mai fie stat membru al Uniunii Europene începând cu 1 februarie 2020. Din motive de securitate juridică, acesta trebuie eliminat de pe listele statelor membre din anexa I.
            
            
               2.CONSULTĂRI ÎNAINTEA ADOPTĂRII ACTULUI
            
            
               GCG
                  3
                a fost instituit prin articolul 4 din regulament pentru a facilita coordonarea măsurilor privind securitatea furnizării de gaze. El este alcătuit din reprezentanți ai statelor membre, ai Agenției pentru Cooperarea Autorităților de Reglementare din Domeniul Energiei (ACER), ai ENTSOG, ai organismelor reprezentative ale industriei gazelor naturale și ai clienților relevanți
                  4
               .
            
            
               În temeiul articolului 4 alineatul (4) din regulament, Comisia poate convoca GCG într-un cadru care este limitat la reprezentanții statelor membre.
            
         
         
            
               Impactul noilor infrastructuri asupra coridoarelor existente de furnizare de urgență avute în vedere în anexa I a fost discutat în cadrul a trei reuniuni ordinare ale GCG din 2020, în contextul discuțiilor referitoare la actul adițional din 2020 al ENTSOG la prima simulare la nivelul Uniunii a scenariilor de întrerupere a furnizării de gaze și de perturbare a infrastructurii.
            
            
               Metodologia și ipotezele pentru simularea ENTSOG la nivelul Uniunii în 2021 au fost prezentate și discutate în cadrul unei reuniuni ordinare a GCG din 6 mai 2021. Printre alte aspecte metodologice, discuțiile au abordat includerea în simulare a infrastructurilor preconizate a fi puse în funcțiune în 2023, precum și impactul logic al acestei alegeri asupra componenței grupurilor de risc. Serviciile Comisiei au prezentat procedura și calendarul estimat pentru actualizarea grupurilor de risc. După reuniune, GCG a avut la dispoziție o perioadă de două săptămâni pentru a formula observații în scris
                  5
               .
            
            
               GCG a primit proiectul de actualizare a grupurilor de risc prin e-mail la 13 iulie 2021
                  6
               , precum și la 19 august 2021, împreună cu invitația la o reuniune restrânsă a GCG, prin intermediul aplicației AGM.
            
            
               Timp de patru săptămâni, între 20 iulie 2021 și 17 august 2021, publicul a fost invitat să transmită observații. Observațiile au fost, în general, în favoarea modificărilor avute în vedere
                  7
               .
            
            
               O reuniune a GCG, limitată la reprezentanții statelor membre și la ENTSOG (în calitate de observator), a avut loc la 2 septembrie 2021 prin conferință pe internet.
            
            
               Comisia a luat act de observațiile Germaniei, Ungariei și Țărilor de Jos, consemnate în procesul-verbal al reuniunii, și a concluzionat că există un sprijin general pentru proiectul de regulament delegat.
            
            
               În ceea ce privește, în special, apartenența Ungariei la grupul transbalcanic, Comisia a luat act de informațiile conform cărora capacitatea suplimentară de flux inversat la punctul de interconectare dintre Ungaria și România nu va putea fi finalizată până în ianuarie 2023.
            
            
               Parlamentul European și Consiliul au fost informate cu privire la reuniunile GCG în cadrul cărora a fost discutat acest proiect de act delegat și, prin urmare, ambele instituții au primit toate documentele relevante în același timp cu experții din statele membre, în conformitate cu Acordul interinstituțional din 2016 privind o mai bună legiferare și cu Înțelegerea comună privind actele delegate anexată la acesta.
            
            
               3.ELEMENTELE JURIDICE ALE ACTULUI DELEGAT
            
            
               Articolul 3 alineatul (8) din regulament împuternicește Comisia să adopte acte delegate în conformitate cu articolul 19 („Exercitarea competențelor delegate”) pentru a actualiza componența grupurilor de risc prevăzute în anexa I, prin modificarea anexei respective pentru a reflecta evoluția riscurilor transnaționale majore la adresa siguranței furnizării de gaze în Uniune și impactul acestei evoluții asupra statelor membre, ținând cont de rezultatele simulărilor la nivelul Uniunii ale scenariilor de întrerupere a furnizării de gaze și de perturbare a infrastructurii efectuate de ENTSOG, în conformitate cu articolul 7 alineatul (1). Înainte de a proceda la actualizare, Comisia consultă GCG în cadrul prevăzut la articolul 4 alineatul (4) din regulament cu privire la proiectul de actualizare.
            
            
               Scopul prezentului regulament delegat este de a modifica anexa I la regulament prin adăugarea unor state membre la mai multe grupuri de risc pentru a ține seama de impactul preconizat al noilor și viitoarelor infrastructuri de gaze asupra fluxurilor de gaze din cadrul coridoarelor de gaz de urgență relevante, astfel cum sunt definite în anexa I, precum și de contribuția potențială a statelor membre respective în cazul unei întreruperi a furnizării de gaze de-a lungul coridoarelor respective, astfel cum se explică la punctele următoare. Mai mult, grupurile de risc trebuie modificate pentru a se ține seama de retragerea Regatului Unit din Uniunea Europeană.
            
            
               „Baltic Connector”, care conectează sistemele de transport de gaze din Finlanda și Estonia, a intrat în funcțiune în decembrie 2019, iar impactul său în cazul unei întreruperi a furnizării care afectează „grupul Nord-est” a fost deja analizat în actul adițional din 2020 la prima simulare la nivelul Uniunii a ENTSOG. Această nouă infrastructură justifică adăugarea Finlandei la grupul de risc „1(b) Belarus”.
            
            
               Una dintre principalele infrastructuri viitoare cu impact asupra componenței unor grupuri de risc este „Baltic Pipe Project”, care va transporta gaze din Norvegia către Danemarca (și Suedia) și – prin Marea Baltică – către Polonia. Se preconizează că transportul gazelor prin gazoductul bidirecțional dintre Danemarca și Polonia va începe în 2022.
            
            
               O altă viitoare infrastructură principală care justifică unele modificări este conducta „Gas Interconnection Poland-Lithuania” (GIPL); Această infrastructură bidirecțională de gaze este un proiect de interes comun (PIC), care va conecta sistemele de transport al gazelor din Polonia și Lituania și care se preconizează că va intra în funcțiune până la sfârșitul anului 2022. 
            
            
               Impactul acestor două viitoare infrastructuri principale justifică următoarele modificări.
            
            
               În ceea ce privește grupurile de risc pentru furnizarea de gaze din est (punctul 1. din anexa I): 
            
            
               Danemarca și Suedia trebuie adăugate la grupul de risc „(a) Ucraina” și la grupul de risc „(b) Belarus”.
            
            
               Cehia, Danemarca, Germania, Polonia, Slovacia și Suedia trebuie adăugate la grupul de risc „(d) Nord-est”.
            
            
               În ceea ce privește grupurile de risc pentru furnizarea de gaze din Marea Nordului (punctul 2. din anexa I), Polonia trebuie adăugată la grupul de risc „(a) Norvegia” și la grupul de risc „(c) Danemarca”.
            
            
               În plus, având în vedere capacitatea bidirecțională dintre România și Ungaria existentă la punctul de interconectare Csanádpalota (un PIC referitor la coridorul de transport „ROHUAT/BRUA”)
                  8
               , în funcțiune din noiembrie 2020, ar fi pertinent ca Ungaria să fie membră a grupului de risc pentru furnizarea de gaze transbalcanic. 
            
         
         
            
               În fine, ca urmare a retragerii Regatului Unit din Uniunea Europeană începând cu 1 februarie 2020, această țară terță a încetat să mai fie membră a grupului de risc „(a) Norvegia” și a grupului de risc „(d) Regatul Unit”. Anexa I trebuie modificată pentru a reflecta acest lucru.
            
            
               Se preconizează că aceste modificări ale componenței grupurilor de risc vor avea implicații semnificative și pozitive asupra securității furnizării de gaze în Uniune. Aceste modificări vor permite unui număr mai mare de state membre să contribuie la activitatea grupurilor de risc la care au fost adăugate. Aceste state membre vor putea avea un cuvânt de spus în cadrul mecanismelor de cooperare regională revizuite, contribuind astfel la îmbunătățirea calității și acurateței evaluărilor comune ale riscurilor. Deși acest lucru ar putea implica o sarcină administrativă suplimentară pentru unele state membre, acest fapt este în mod evident contrabalansat de faptul că participarea lor la grupuri suplimentare va duce la o pregătire mai bună și mai sigură pentru situații de urgență: în practică, evaluările comune revizuite ale riscurilor (care trebuie prezentate până în octombrie 2022) vor fi mai realiste și mai exacte, integrând perspectiva tuturor statelor membre care, în 2023, vor fi conectate la coridorul relevant de aprovizionare de urgență. Acest lucru, la rândul său, va aduce beneficii evaluărilor naționale ale riscurilor și va oferi o bază solidă pentru elaborarea planurilor naționale, care urmează să fie comunicate Comisiei în martie 2023.
            
            
               Actul se înscrie în sfera de aplicare a competențelor delegate conferite Comisiei prin articolul 3 alineatul (8) și prin articolul 19 din regulament și nu depășește ceea ce este necesar pentru realizarea obiectivului respectivelor dispoziții.
            
            
               Prezentul act delegat modifică și înlocuiește dispozițiile regulamentului și, prin urmare, este oportun să se procedeze la adoptarea unui regulament delegat.
            
            
               REGULAMENTUL DELEGAT (UE) …/… AL COMISIEI
            
            
               din 18.11.2021
            
            
               de modificare a Regulamentului (UE) 2017/1938 al Parlamentului European și al Consiliului în ceea ce privește componența grupurilor de risc
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2017/1938 al Parlamentului European și al Consiliului din 25 octombrie 2017 privind măsurile de garantare a siguranței furnizării de gaze și de abrogare a Regulamentului (UE) nr. 994/2010
                  9
               , în special articolul 3 alineatul (8),
            
            
               întrucât:
            
            
               (1)Cooperarea regională, în spiritul solidarității, este un principiu fundamental pe care se bazează mecanismul de siguranță a furnizării de gaze instituit prin Regulamentul (UE) 2017/1938. Pentru ca această cooperare regională să funcționeze în practică, anexa I la regulamentul respectiv identifică treisprezece grupuri de risc care corespund celor patru coridoare principale de furnizare de gaze în caz de urgență. Pentru fiecare grup de risc, anexa I enumeră statele membre care pot fi afectate sau care pot juca un rol în cazul unei întreruperi a furnizării de-a lungul coridorului, sau ambele. În temeiul articolului 3 alineatul (8) din Regulamentul (UE) 2017/1938, Comisia este împuternicită să adopte acte delegate pentru a actualiza componența acestor grupuri de risc. 
            
            
               (2)De la adoptarea Regulamentului (UE) 2017/1938, au intrat în funcțiune noi infrastructuri majore de gaze și se preconizează că mai multe infrastructuri vor fi puse în funcțiune în lunile următoare. Aceste infrastructuri creează noi coridoare de furnizare de urgență. Ele au, de asemenea, un impact asupra statelor membre care pot fi afectate de eventualele disfuncționalități ale principalelor rute de furnizare de gaze sau care pot contribui la remedierea acestora.
            
            
               (3)În temeiul articolului 7 alineatul (1) din Regulamentul (UE) 2017/1938, Rețeaua europeană a operatorilor de transport și de sistem de gaze naturale (ENTSOG) urmează să efectueze, până în noiembrie 2021, o simulare revizuită la nivelul Uniunii a scenariilor de întrerupere a furnizării de gaze și de perturbare a infrastructurii. Această simulare va ține seama de evoluția infrastructurilor de gaze ale Uniunii începând din 2017 și de impactul acesteia asupra diferitelor coridoare de furnizare de gaze în caz de urgență. Simularea va acoperi, de asemenea, toate infrastructurile de gaze care se preconizează că vor fi puse în funcțiune în ianuarie 2023. 
            
            
               (4)Impactul noilor și viitoarelor infrastructuri de gaze asupra coridoarelor de gaze de urgență, astfel cum se reflectă în simulările ENTSOG la nivelul Uniunii, justifică adaptarea în consecință a componenței grupurilor de risc. 
            
            
               (5)Impactul noilor infrastructuri de gaze asupra componenței unor grupuri de risc a fost discutat în cadrul mai multor reuniuni ordinare ale Grupului de coordonare pentru gaz (GCG) în 2020 și 2021. Conținutul acestui act a fost discutat în cadrul unei reuniuni GCG, limitată la reprezentanții statelor membre și ai ENTSOG, în calitate de observator.
            
            
               (6)Regatul Unit a încetat să mai fie stat membru al Uniunii Europene începând cu 1 februarie 2020. Din motive de securitate juridică, acesta trebuie eliminat de pe listele statelor membre din anexa I la Regulamentul (UE) 2017/1938.
            
            
               (7)Prin urmare, Regulamentul (UE) 2017/1938 trebuie modificat în consecință,
            
            
                ADOPTĂ PREZENTUL REGULAMENT:
            
            
               Articolul 1
            
         
         
            
               Anexa I la Regulamentul (UE) 2017/1938 se înlocuiește cu textul din anexa la prezentul regulament.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 18.11.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 280, 28.10.2017, p. 1.
               
               
                  
                     (2)
                  
                        În temeiul articolului 8 alineatul (3) litera (b) din Regulamentul (CE) 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (JO L 211, 14.08.2009, p. 36), ENTSOG dezvoltă TYNDP o dată la doi ani.
               
               
                  
                     (3)
                  
                        Numărul de înregistrare al grupului de experți: X01096.
               
               
                  
                     (4)
                  
                        Grupul de experți a fost creat pentru prima dată în 2006; componența actuală rezultă din Decizia Comisiei din 11 august 2011 de stabilire a componenței și a dispozițiilor privind funcționarea ale Grupului de coordonare pentru gaz și de abrogare a Deciziei 2006/791/CE a Comisiei (JO C 236, 12.8.2011, p. 10).
               
               
                  
                     (5)
                  
                        Șapte state membre au transmis observații în scris.
               
               
                  
                     (6)
                  
                        Atașat la un e-mail de informare a atașaților pe probleme de energie din cadrul reprezentanțelor permanente ale Uniunii Europene cu privire la viitoarea reuniune restrânsă a GCG și prin care aceștia sunt invitați să numească delegați. Delegații GCG obișnuiți ai statelor membre au fost puși în copie la e-mailul respectiv.
               
               
                  
                     (7)
                  
                        Cinci contribuții, din partea unui cetățean și din partea a patru asociații industriale.
               
               
                  
                     (8)
                  
                        Prima etapă a acestui proiect a permis o capacitate de 1,75 metri cubi pe an; se preconizează că, în a doua etapă, capacitatea va crește la 4,4 metri cubi pe an.
               
               
                  
                     (9)
                  
                        JO L 280, 28.10.2017, p. 1.
               
            
      
    ---documentbreak--- 
      
         
         
            
               ANEXĂ
            
            
               „ANEXA 1
            
            
               Cooperarea regională
            
            
               Grupurile de risc ale statelor membre care servesc drept bază pentru cooperarea asociată riscurilor menționată la articolul 3 alineatul (7) sunt următoarele: 
            
            
               1. Grupurile de risc pentru furnizarea de gaze din est: 
            
            
               (a)Ucraina: Bulgaria, Cehia, Danemarca, Germania, Grecia, Croația, Italia, Luxemburg, Ungaria, Austria, Polonia, România, Slovenia, Slovacia, Suedia; 
            
            
               (b)Belarus: Belgia, Cehia, Danemarca, Germania, Estonia, Letonia, Lituania, Luxemburg, Țările de Jos, Polonia, Slovacia, Finlanda, Suedia; 
            
            
               (c)Marea Baltică: Belgia, Cehia, Danemarca, Germania, Franța, Luxemburg, Țările de Jos, Austria, Slovacia, Suedia; 
            
            
               (d)Nord-est: Cehia, Danemarca, Germania, Estonia, Letonia, Lituania, Polonia, Slovacia, Finlanda, Suedia; 
            
            
               (e)Transbalcanic: Bulgaria, Grecia, Ungaria, România.
            
            
                
            
            
               2. Grupurile de risc pentru furnizarea de gaze din Marea Nordului: 
            
            
               (a)Norvegia: Belgia, Danemarca, Germania, Irlanda, Spania, Franța, Italia, Luxemburg, Țările de Jos, Polonia, Portugalia, Suedia; 
            
            
               (b)Gaz cu putere calorică mică: Belgia, Germania, Franța, Țările de Jos; 
            
            
               (c)Danemarca: Danemarca, Germania, Luxemburg, Țările de Jos, Polonia, Suedia; 
            
            
               (d)Regatul Unit: Belgia, Germania, Irlanda, Luxemburg, Țările de Jos.
            
            
            
               3. Grupurile de risc pentru furnizarea de gaze din Africa de Nord: 
            
            
               (a)Algeria: Grecia, Spania, Franța, Croația, Italia, Malta, Austria, Portugalia, Slovenia; 
            
         
         
            
               (b)Libia: Croația, Italia, Malta, Austria, Slovenia. 
            
            
            
               4. Grupurile de risc pentru furnizarea de gaze din sud-est: 
            
            
               (a)Coridorul sudic al gazelor – Marea Caspică: Bulgaria, Grecia, Croația, Italia, Ungaria, Malta, Austria, România, Slovenia, Slovacia; 
            
            
               (b)Estul Mediteranei: Grecia, Italia, Cipru, Malta.”